Open langat: heinäkuuta 2016
Mummoveska pipolangoista!
Mummoveska!
Olen tehnyt samalla periaatteella monenlaisia kasseja, pussukoita ja penaaleja. Ja taas tuli yksi tehtyä, kun anoppi vihjasi, että vetoketjullinen kesäkassi olisi kiva. Hain tähän olkalaukkuun hieman mummomaisia viboja kaventamalla aina silloin tällöin siten, että kassista ei tule ihan suorakaiteen muotoinen.
Hyvä perusohje tällaiseen vetoketjusta aloitettavaan virkattavaan kassiin löytyy täältä: *KLIK*
Ostin joskus Lidlistä pipolankapaketteja, jotka ovat jääneet pipoiksi muotoutumatta. Näissä lankapaketeissa oli lankojen ja pipon ohjeen lisäksi sopivan kokoinen muovinen virkkuukoukku mukana. Vielä toinen pipolankapaketti jäi jäljelle, ja olenkin jo siitä aloittanut kassia itselleni.
Tuo pipoa varten oleva lanka oli tosi jämäkkää (akryyli 70/villa 30) ja paksua (koukku 6), joten tiivis ja oletettavasti kestävä kassi syntyi kohtalaisen nopeasti. Yksityiskohdaksi virkkasin samasta langasta yksinkertaisen kukkasen. Kiinnitin sen vain muutamalla pistolla, jotta sen saa helposti irrotettua, jos kaipaa veskaan vielä yksinkertaisempaa ilmettä.
Kantohihna pitää toki kiinnittää kunnolla. Hyödynsin hihnojen päässä olevia lankoja myös kassin sisälle laitettuun avaimenperään. Eivätpähän avaimet pääse hukkumaan kassin pohjalle!
Lähettänyt Jaana / Open langat klo 7/15/2016 Ei kommentteja:
Tunnisteet: virkattu kassi, virkattu pussukka
Värikästä heppaa, sukkaa ja kukkaa!
Afrikankukkaheppa!
Sain kevään SNY:ltäni kaksikymmentä kerää riemunkirjavaa Zandra-akryylilankaa. Totesin langan miellyttävän tuntuiseksi; pehmeäksi ja ei-sähköistyväksi ja helposti virkattavaksi. Niinpä päätin laittaa kerät koukulle ja aloittaa heppaprojektin.
Olen ennenkin kasannut afrikankukista leluja, joten hepan tekeminen erikokoisia afrikankukkapalasia yhdistelemällä sujui aika mutkattomasti. Työtä nopeuttaakseni päätin tehdä kaikki palat vain yhdestä langasta. Tokihan hepan muoto tuli kivasti esille, mutta kukkajutut jäivät näkymättömiin. Hieman levottoman näköinenhän tästä tuli, mutta kaksivuotias veitikka tykkäsi tästä kovasti.
Lankoja jäi vielä reilusti yli ja tarkoituksenani on tehdä samanmoinen afrikankukkaheppa/-poni, mutta tällä kertaa teen joko kukat tai vain niiden ympärillä olevan osan tällä riemulangalla ja jollain yksivärisellä loput.
Hevosen silmät tein virkatuista kiekoista. Ohjetta tällaiseen heppaan löytyy täältä: http://www.ravelry.com/patterns/library/fatty-lumpkin-the-brave-african-flower-pony-crochet-pattern
Muita afrikankukista tekemiäni töitä löydät seuraavista linkeistä:
http://openlangat.blogspot.fi/2015/01/hippo.html
Selkeä perusohje afrikankukkapalaseen löytyy klikkaamalla seuraavaa linkkiä: http://www.kodinkuvalehti.fi/artikkeli/tee_itse/virkkaus/nain_virkkaat_afrikankukan_virkkausmerkit
Toki kesälomalla on ollut aikaa hemmotella myös miestä uusilla villasukilla. Kesäsukiksi sopii tällaiset vähän ohuemmasta langasta tehdyt sukat. Lankoina käytin kahta eri Hot Socks Diamond -väriä.
Perusvillasukat miehelle, koko 47
Tykkään tehdä napakan resorin ja tuossa kuvassa sukat näyttävätkin hieman oudoilta. Jalkaan päätyessään ne näyttävät ja tuntuvat kuitenkin juuri siltä, miltä pitää, eli eivät löpsähdä, valahda tai pyöri jalassa.
Tässä vielä lähikuvaa eripariresorista ja -teräosasta. Sukat on neulottu fingering-vahvuisesta langasta koon 2,5 puikoilla. Tämä Hot Socks Diamond on merinovillasukkalankaa ja yksi suosikeistani. Mielestäni tätä on hyvä neuloa ja hinta ja laatu kohtaavat. Lisäksi värit pysyvät kirkkaina pesujen jälkeenkin.
Alla Zandra-langasta tehty kesäkoriste hiuksiin. Tein vähän kireämmän afrikankukan ja jätin viimeisen kerroksen tekemättä. Sitten vain kiinnittelin hiuspinniin.
Kivaa kesänjatkoa! Tuhat ja yksi keskeneräistä lankatyötä odottaa tekijäänsä, mutta silti pitää aina aloittaa jotain uutta. Kaipa tuota huonompiakin addiktioita voisi olla kuin krooninen käsityömania...
Lähettänyt Jaana / Open langat klo 7/10/2016 5 kommenttia:
Tunnisteet: afrikankukista virkattu lelu, afrikankukka, afrikankukkahevonen, villasukat, villasukka